شوفت الحوار ده على النت وحبيت انقله ليكم واحد بينصح صحبه ازاى يبقى روميو تعالو شوفو قاله ايه وقولولى رايكم بجد  direct مبدئيا كده وبدون مقاطعه نهارك عسلوز بطعم الحب عندى ليك يا صاحبى شوية كلام من القلب للقلب يعنى . الاول دعنى اسالك نفسك تبقى روميو هذا الزمان وكما يقولون مقطع السمكه وديلها وخياشيمها كمان ؟ اكيد نفسك طبعا يبقى صحصح معايا شويه لان المعايير اختلفت والحب دلوقتى غير الحب اللى كان من عشره خمستاشر سنه اسالنى انا . فنحن لم نعد نحيا فى عصر الشحتفه الرومانسيه وسهر الليالى وعمل حصر لعدد النجوم فى عز الضهر والبحلقه فى القمر للقسم له بان حبك اكبر من حب روميو لعبله واشد سخونه من عشق عنتر لجولييت الموضوع اختلف يا قيس قصدى يا صاحبى .  دلوقتى الحب بقى حاجه تانيه خالص غير زمان تقدر تقول ان الحب زمان كان متسبك دلوقتى بقى دايت على الاخر . يعنى مثلا لو سالت امتى اخر مره كتبت جواب رومانسى لحبيبتك تعبر فيه عن حبك الكبير وانها اجمل من القمر بكتير بس بشرط تسمع كلامك ومتكلمش فرافير . طبعا الاجابه هتكون انه حصلش اساسا انك كتبت جواب ومعاك حق هتكتب ليه وانت معاك رقم الموبايل وهاريين بعض ميسدات والشاطر اللى يفتح على التانى وحتى لو طلبت معاك رسايل هتبعت رساله جاهزه من موبايلك لانه بالتاكيد انك لو بعت جواب رومانسى هتبقى مصدر سخرية صديقات حبيبتك واتهامك بانك عاشق من القرون الوسطى ومش بعيد يبعتولك الرد مع الحمام الزاجل . وبينى وبينك عندهم حق لان روميو دلوقتى اختلف عن روميو زمان بمعنى ان المطلوب دلوقتى روميو الروش الطحن الجنان مش الرومانسى الحالم بتاع روتانا زمان . المطلوب روميو الجرئ اللى بيجيب من الاخر واللى يعرف بحرفنه يعبر عن شعوره ودوافعه ومتطلباته وليس روميو الهادئ الحالم اللى يفضل يتكلم عن القمر والنجوم والعشق والهوى بطريقه تجعل حبيبته مصره على ان تكتب فيه بلاغا بدعوى التخلف الرومانسى . روميو لوقتى لازم يبقى واد تقيل _بكسر التاء_لانه لو صدع دماغ حبيبته بشدة حبه _بضم الباء_ هيبقى مصيره الطرد من حياتها _بفتح الباب _ لانه مش لازم فعلا انك تفكرها باحساسك ومشاعرك وحبك يوميا 3مرات بعد الاكل . كما انه مش لازم على طول الخط .  ان تتسم شخصيتك بالوضوح امامها وكل متكلمها تحكى بصراحه شديده كانك قاعد على جهاز كشف الكذب لانه الافضل ان تتسم شخصيتك بشئ من الغموض احيانا اسمع كلامى لانه جيمس بوند افندى مش احسن منك فى حاجه . واياك يا صاحبى تكون شخصيه مسالمه بجد هتزعلنى لازم تبقى ديكتاتور صدقنى بيموتوا فى اللى يسيطر عليهم ومترجعش فى كلمتك ابدا ولو صرخت فيك وقالتلك حنفى الطم على وشها وقول مفيش حنفى فى سى السيد .  عايزك تنفذ كلامى وتعيش حياتك ولو جاب نتيجه معاك امانه يا شيخ عايزك تدعيلى ان حبيبتى اللى مطلعه عينى توافق تدينى رقم موبايلها لانه زى منت عارف بقى الحب بهدله....        بقى بالذمه ده كلام :text-emoticons45: